**Innspill fra trinnledere på sak om skjermbruk under spising ved Vågsbygd skole mars 25.**

**1.Trinn:**

Vi har snakket om å se på skjerm i spisingen. På 1. trinn ser vi ikke på skjerm når elevene spiser niste. Når de kommer inn fra friminutt har de litt tid til å spise frukt, og da ser vi på en episode på ca 10 min om noe som har med det vi jobber med. F. eks om bokstaver, tall, vennskap osv.

**2. Trinn:**

Vi har spisepause fra 10.35 til 11.00. Da begynner vi med at barna sitter og prater sammen på bordet. Siden vi «spiser» av undervisningen ved å ha lenger pause ser vi på noe de siste 10-15 minuttene. Da er det gjerne programmer knyttet til tema, eller ulike programmer som handler om dyr, vennskap, matematikk ol.

Etter langfri har vi 10 minutter fruktpause. Noen av barna bruker lang tid inn, men dette motiverer for å skynde seg. Da ser vi gjerne en tegnefilm med engelsk språk, norsk og engelske sanger eller små snutter som passer til tema.

Når vi har mat på sfo sitter vi voksne sammen med barna og har en hyggelig prat og et hyggelig måltid.

**3. trinn:**

På 3. trinn er vi opptatt av at matpausen skal være et hyggelig måltid, og da må vi ta hensyn til flere ting:

1 voksen er alene med opptil 25 barn.

Mange er ferdige med å spise på 5 minutter, og roen blant elevene forsvinner fort. De som trenger lengre tid med maten ønsker fortsatt ro og hygge.

Matpausen er i utgangspunktet 15 minutter. Men vi har foreldre på trinnet som mener dette er for lite tid for deres barn, og vi prøver å imøtekomme dette. Da må vi ta av undervisningstiden. Disse minuttene hentes inn igjen ved å se faglige program på Smart Board på slutten av matpausen.

Stort sett ser matpausene våre derfor slik ut:

* Ca. 10 min. prat mellom elevene ved bordet
* Ca. 10-15 min. faglige program på Smart Board

**4. trinn:**

To av klassene ser oftest på Supernytt i spisingen, og varierer på høytlesing, sosialt snakk, stillespis eller annen type skjermtid (som filmer til temaet, Superheltskolen, Bablo).

En klasse ser mest på annen type serier, pga. engstelige barn. De har også stillespis.

**5. trinn:**

En klasse har stillespising 10 minutter hver dag pga mye tilbakemelding på at barna ikke har spist. Etter det prater de. Ingen skjerm. Denne klassen ser på supernytt i frukten etter storefri.

En annen klasse ser på supernytt som oftest i spisinga, men klassen har også stillespising og prat. Variasjon mao. Fredager får de spise og se på nrk super. Da har de gym og trenger å lande litt. I frukten ser de ikke på noe. Frukten tas med frem i lyttekrok hvor timen settes i gang på en rolig måte.

Siste klassen ser på supernytt hver spising, men ikke i frukten. Da snakker de sammen. Onsdager har de kafèbesøk hvor de kan sitte med den de vil. Ser supernytt da også, men oppleves positivt.

**6. trinn:**

Vi legger til rette for noe skjerm (NRK super, kan vises i frukten), og mye prat. 6A har allerede holdt på med lønsjkafe i en periode. Tirsdag denne uken besluttet resten av trinnet seg for å ha samme opplegg når det er spising. Elevene må forholde seg til noen enkle regler (sitte rolig, prate lavmælt, prate høflig og ikke vandre rundt), utover dette kan de sitte med vennene sine så lenge ingen ekskluderes. De elevene som har behov/ønsker, kan sitte alene.

**7. trinn**:  
Vi bruker noe skjerm i spisingen, men gir elevene medbestemmelse til hvordan vi skal bruke spisetiden. I perioder slår vi pulter sammen til langbord, noen ganger sitter de sammen og snakker og enkelte perioder går til at vi ser utvalgte program på smartboard. Da sammenfaller dette ofte med tema som vi jobber med, eller spesielle nyheter som har skjedd som klassen bør vite om.